En landmand fra Hornum forsøgte at slippe af med sin sygdomsramte svinebesætning ved at grave svinene ned - og lægge enkelte af dem i gylletanken. De i alt cirka 200 svin døde som følge af en lungesygdom. De fleste svin fra den døde besætning har været gravet ned på landmandens ejendom siden december. Det oplyser Vagn Jensen fra Nordjyllands Politi til TV2/Nord. Enkelte af svinene er så blevet smidt i mandens gylletank - som det står at læse i dagens udgave af Ekstra Bladet under overskriften "Svin druknede i gylle-helvede". Men de er altså ikke druknet, men døde af naturlige årsager. Landmanden har selv gravet svinene op igen og sendt dem til destruktion. Det var det, han i første omgang forsøgte at slippe for. Det koster nemlig langt mere at få dem destrueret end selv at skaffe dem af vejen. Han ville have opnået en besparelse på 47 kroner pr. svin - altså i alt knap 10.000 kroner. Tv2/Nord dækker sagen - se mere i vores udsendelse 19.30.

Opsummering:
De svin, der blev fundet i en gylletank i Hornum er ikke druknede. De døde som følge af en lungesygdom.